- Børnene var uforstående over for, hvad der skete, men de var hverken bange eller urolige. Sådan fortæller den pædagogiske leder af børnehaven Sofie Kristina Ottesen Hansen omkring evakueringen af samtlige 88 børn tirsdag middag, efter der var sket en røgudvikling i institutionens tørretumbler. Ifølge lederen var langt de fleste børn allerede ude på legepladsen, da børnehaven automatiske varslingssystem slog alarm klokken 11.50. - Det var kun få børn, vi skulle hjælpe udenfor. Men det gik også så fint, for vi har en evakueringsplan, der blev blev fulgt til punkt og prikke. Alle børn blev samlet og talt, og vi tjekkede huset to gange for at være sikker på, at alle var ude, siger Kristina Ottesen Hansen. Børnehavens personale fik da også flotte ord med på vejen af Nordjyllands Beredskab, der rykkede ud med syv brandfolk. - De handlede fuldstændig, som de skulle og fulgte alle producerer. Så stor ros til personalet, siger Henrik Christensen. Opholder sig på skole Tirsdag eftermiddag ved 13-tiden er skadesservice fortsat i gang med at vurdere røgskaderne i børnehaven Sofie. Undersøgelserne vil vise, hvor hurtigt børn og pædagoger må komme tilbage til deres vante omgivelser. - Lige nu har vi fulgt børnene over på skolen på den anden side af vejen (Klarup Skole, red.). Her har de mulighed for at være i kantinen, for det ville blive for koldt for dem at være ude resten af dagen, fortæller Kristina Ottesen Hansen. Hun er netop nu i fuld gang med at kontakte samtlige forældre for at informere dem om episoden. - Alt er forløbet gået stille og roligt, og ingen børn blev kede af det eller gik i panik. Vi var i fuld kontrol, og ingen overhovedet er kommet noget til, understreger hun. Personalet har sørget for, at børnene kan komme hen og se brandbilen tæt på, hvis de har lyst. - Så kan de lige lande lidt igen og måske forstå, hvad det egentlig var, der skete.

Opsummering:
Personalet er i gang med at ringe til alle forældre for at informere dem om evakueringen. Alle børn er flyttet over på den nærliggende Klarup Skole.